UEFA Çempionlar Liqası 1993/1994
Çempionlar Liqasının 1993/1994 sezonu UEFA tərəfindən təşkil olunmuş Avropanın aparıcı klub futbol turnirinin 39-cu mövsümü və turnirin adı "Çempion Klublar Kuboku"ndan "UEFA Çempionlar Liqası"na dəyişdirilməsindən sonra 2-ci sezonu idi. Turnirin qalibi Milan klubu oldu, onlar finalda 4–0 hesabı ilə Barselonaya qalib gəlmişdilər, bu komandanın turnirdə 5-ci uğuru olmuşdur. Turnirin son qalibi Olimpik Marsel klubu idi, amma komandanın bir mövsüm əvvəl Liqa 1-də danışılmış oyunlar qalmaqalında adı hallandığı üçün, klub Çempionlar Liqası turnirdən kənarlaşdırılmışdır. Bunun nəticəsində onların çempionluğu əlindən alınmışdır və 1993–94 mövsümünün sonunda onları Liqa 2-yə endirmişdilər. Bu hal ilk və yeganə dəfə idi ki, turnirin son qalibi növbəti mövsümdə iştirak etmirdi. Marselin yerinə turnirdə Fransanı üçüncü yeri tutmuş Monako təmsil edirdi, ikinci yeri tutan və defolt çempionluqdan imtina edən Paris Sen-Jermen UEFA Kuboklar Kuboku turnirində iştirak etdi. Bu mövsümdə UEFA Çempionlar Liqasının formatında bəzi dəyişikliklər edildi. İki mövsümdə qrup mərhələsi tətbiq ediləndən sonra yenilik ondan ibarət idi ki, qrup mərhələsindən sonra bir oyundan ibarət yarımfinal keçirilirdi, bu da o demək idi ki, hər iki qrupun qalibi yarımfinalı ev meydanında oynayacaqdı. Bu mövsüm yuqoslav iştirakçıların olmaması ilə əlamətdar olmuşdur, çünki Yuqoslaviya BMT iqtisadi sanksiyaları altında idi. Bu keçmiş ölkədən olan iştirakçılar turnirin qabaqcıl mərhələlərində tez-tez iştirak edirdilər, belə ki Srvena Zvezda 1991-ci ildə UEFA Çempionlar Kubokunun qalibi olmuşdur və növbəti mövsümdə qrupda ikinci yeri tuta bilmişdir. Yuqoslaviyanı Partizan təmsil etməli idi, amma iştirakı qadağan edildi. Eyni zamanda Xorvatiya, Belarus, Moldova, Gürcüstan və Uels təmsilçiləri ilk dəfə turnirdə iştirak etmişdilər.